РЕГЛАМЕНТ (ЕО) № 1489/2007 НА ЕВРОПЕЙСКАТА ЦЕНТРАЛНА БАНКА
от 29 ноември 2007 година
за изменение на Регламент (ЕО) № 2423/2001 (ЕЦБ/2001/13) относно консолидирания баланс на сектор „Паричнo-финансови институции“
(ECB/2007/18)
УПРАВИТЕЛНИЯТ СЪВЕТ НА ЕВРОПЕЙСКАТА ЦЕНТРАЛНА БАНКА,
Като взе предвид Регламент (ЕО) № 2533/98 на Съвета от 23 ноември 1998 г. относно събирането на статистическа информация от Европейската централна банка (1), и по-специално член 5, параграф 1 и член 6, параграф 4 от него,
като има предвид, че:
(1)
Регламент (ЕО) № 2423/2001 на Европейската централна банка от 22 ноември 2001 г. относно консолидирания баланс на сектор „Парично-финансови институции“ (ЕЦБ/2001/13) (2) изисква от парично-финансовите институции (ПФИ) да отчитат на тримесечие статистически данни с разбивка по страни и валути. Този регламент е необходимо да бъде изменен, за да се вземе предвид присъединяването на нови държави-членки към Европейския съюз.
(2)
Регламент (ЕО) № 2423/2001 (ЕЦБ/2001/13) налага също задължение за отчитане на тримесечни данни за позиции спрямо контрагенти резиденти на териториите на държави-членки, които са приели еврото. Този регламент е необходимо да бъде изменен, за да се вземе предвид приемането на еврото от други държави-членки.
(3)
На националните централни банки (НЦБ) следва да се разреши да предоставят в определени случаи на отделни институции за електронни пари, на недискриминационна основа, дерогации от изискванията за отчетност. В случаите, когато институциите за електронни пари изпълняват определени условия, основната цел на събирането на статистически данни, съгласно Регламент (ЕО) № 2423/2001 (ЕЦБ/2001/13), може да се постигне без да се налагат статистически изисквания на тези институции. Европейската централна банка (ЕЦБ) има за цел да осигури равни условия на конкуренция, като осъществява мониторинг върху предоставянето на тези дерогации.
(4)
Условията, съгласно които акции, емитирани от ПФИ, се класифицират като депозити, а не като капитал и резерви, е необходимо да се изяснят,
ПРИЕ НАСТОЯЩИЯ РЕГЛАМЕНТ:
Член 1
Регламент (ЕО) № 2423/2001 (ЕЦБ/2001/13) се изменя, както следва:
1.
В края на член 1 се добавя следният параграф:
„По смисъла на настоящия регламент, понятията „институция за електронни пари“ и „електронни пари“ имат същото значение, както в член 1, параграф 3 от Директива 2000/46/ЕО на Европейския парламент и на Съвета от 18 септември 2000 г. относно предприемането, упражняването и надзора над дейността на институциите за електронни пари (3).
2.
В член 2 се добавя следният параграф 4:
„4. Без да се засягат Директива 2006/48/ЕО на Европейския парламент и на Съвета от 14 юни 2006 г. относно предприемането и осъществяването на дейност от кредитните институции (преработена) (4) и член 2 от Регламент (ЕО) № 1745/2003 на Европейската централна банка от 12 септември 2003 г. относно прилагане на изискването за минимални резерви (ЕЦБ/2003/9) (5), НЦБ могат, при условията, определени в параграфи 2-4 от приложение III, да предоставят дерогации на отделни институции за електронни пари. НЦБ проверяват своевременно изпълнението на условията, посочени в параграф 2 от приложение III, с оглед предоставянето или оттеглянето, ако е необходимо, на всяка дерогация. Всяка НЦБ, която предостави такава дерогация, уведомява ЕЦБ за това.
3.
Приложение I се изменя в съответствие с приложения I и II към настоящия регламент.
4.
Приложение III се заменя с текста от приложение III към настоящия регламент.
5.
Приложение V се изменя в съответствие с приложение IV към настоящия регламент.
Член 2
Настоящият регламент влиза в сила на двадесетия ден след публикуването му в Официален вестник на Европейския съюз.
Съставено във Франкфурт на Майн на 29 ноември 2007 година.